**KRAJEVNA SKUPNOST DORNBERK**

Številka: 7/2023

Datum: 1.8.2023

**Z A P I S N I K**

7. seje Krajevne skupnosti Dornberk, ki je potekala dne 1.8.2023 v prostorih OŠ Dornberk s pričetkom ob 20:00 uri.

Sejo je skladno s 13.členom Odloka o krajevnih skupnostih v Mestni občini Nova Gorica vodil Janko Harej, predsednik sveta krajevne skupnosti.

Zapisnik je vodila Davorina Mrevlje.

Prisotni: Janko Harej, Davorina Mrevlje, Tatjana Šinigoj, Rajko Gregorič, Sandi Slejko in Simon Justin.

Opravičeno odsotni: Mitja Cotič.

Dnevni red:

1. potrditev zapisnika 6. seje,
2. možnosti ureditve pokopališča v Dornberku,
3. soglasje za prodajo parcele,
4. poročilo o finančnem stanju KS Dornberk,
5. možnosti izvedbe in stanje potrjenih projektov,
6. uradne ure KS Dornberk,
7. razno.

Ad. 1) Potrditev zapisnika prejšnje seje

Sklep: Zapisnik 6.seje sveta KS z dne 29.6.2023 se sprejme.

Ad. 2) Možnosti ureditve pokopališča v Dornberku

Po pregledu obstoječega stanja pokopališča v Dornberku je bilo ocenjeno, da bi lahko naredili dodaten vhod na pokopališče iz Skominove ulice z delnim rušenjem obstoječega zidu pokopališča. Dodaten vhod bi omogočal lažjo dostopnost gibalno oviranim osebam, pomembno pa bi prispeval tudi pri vzdrževanju pokopališča zaradi lažje dostave materiala za vzdrževanje. V kolikor bi se na parceli 499/3 (ki je že v lasti občine) uredilo še stopnišče, bi omogočili uporabo obstoječega parkirnega prostora (na vzhodni strani šole) tudi za potrebe obiskovalcev pokopališča.

Sklep: Pripravi se ocena izvedljivosti ureditve predlaganega dodatnega vhoda.

Ad. 3) soglasje za prodajo parcele 253/5

S strani MONG smo prejeli zaprosilo za mnenje glede prodaje parcele 253/3. Ulica Ograda, kjer se navedena parcela nahaja, je v načrtu ureditve. Aktivnosti na tem projektu so se že pričele.

Sklep: svet KS ne soglaša s prodajo parcele 253/5 do celovite ureditve ulice Ograda.

Ad. 4) poročilo o finančnem stanju KS Dornberk

Na podlagi izpisa proračunske kartice KS Dornberk na dan 28.7.2023 ugotavljamo sledeče stanje:

Postavka »prireditve in praznovanja«: sprejeti proračun 7.568,00 EUR, knjižena porabljena sredstva 1.789,44 EUR. Glede na načrtovane dogodke KS, bo večji del sredstev porabljen tudi za dogodke v decembru. Ocenjujemo, da so potrebe KS na tej postavki (z že predvidenimi dogodki) večje kot so razpoložljiva sredstva.

Postavka »vzdrževanje krajevnih poti«: sprejeti proračun 12.000 EUR (od tega prevzete obveznosti 3.190 EUR, prenos sredstev za ureditev ulice Ograda 4.000 EUR), knjižena porabljena sredstva 2.003,85 EUR. Prioritetno se zagotovi prometna ogledala na nekaterih zaznanih (težje preglednih) križiščih v KS.

Postavka »komunalni objekti«: sprejeti proračun 24.537,00 EUR (od tega 702,20 EUR prevzete obveznosti), knjižena porabljena sredstva 2.900,25 EUR. Z upoštevanjem povprečnih mesečnih stroškov za delovanje objektov in že izvedenimi investicijami, ki še niso knjižene (obnova portala na pokopališču Dornberk) ocenjujemo, da bi prosta sredstva lahko namenili študiji za ureditev dodatnega vhoda na pokopališče Dornberk in povezovalnega stopnišča do parkirišča ob osnovni šoli.

Postavka »delovanje KS«: sprejeti proračun znaša 18.938,00 EUR (od tega 441,96 EUR prevzete obveznosti), knjižena porabljena sredstva 4.278,44 EUR. Z upoštevanjem povprečnih mesečnih stroškov za delovanje KS in potrjenimi investicijami v teku (urejanje spletne strani KS, ureditev kolesarnice,…) je možno, da preostanek sredstev namenimo izvedbi idejnega projekta Kampo.

Sklep: svet KS se seznani s finančnim stanjem KS.

Ad. 5) možnosti izvedbe in stanje potrjenih projektov KS

Predsednik KS je predstavil tekoče aktivnosti za projekt Kampo, stanje dogovorov za ureditev brežine potoka, predstavitev zamisli ureditve spletne strani in informacije glede ureditve kolesarnice ob stavbi KS. Vsi predstavljeni projekti so v teku.

Svet KS je posebej obravnaval organizacijo krajevnega praznika predvidenega v začetku septembra. Člani sveta KS Dornberk smo v skladu z določili Odloka o krajevnih skupnosti v Mestni občini Nova Gorica, soglasno sprejeli sklep, da KS Dornberk v letu 2023 organizira javno prireditev Praznik vina in grozdja, ki naj bi potekala na »Kampotu« v Dornberku, kot že v letu 2021 in 2022. Ker KS Dornberk nima potrebne opreme za izvedbo prireditve, smo pričeli z aktivnostmi v sodelovanju s KŠK Charli iz Zalošč, ki se je zavezal, da bo prevzel operativni del organizacije (postavitev odrov, klopi, šotora, ozvočenja, dogovor z nastopajočimi, …). Na več izvedenih sestankih z zainteresiranimi sodelujočimi na prireditvi in bližnjimi sosedi, smo zabeležili želje ter le-te v največji možni meri upoštevali pri organizaciji prireditve. O tem so bili krajani, ki so se udeležili sestankov, tudi obveščeni. Kljub temu so nekateri krajani (prisotni na izvedenih sestankih) na KS naslovili pritožbo s katero oporekajo izvedenim aktivnostim in vloženim naporom članov sveta KS ter celo obtožujejo člane KS s hujšimi zakonskimi kršitvami. Kljub vsem naporom KS ni našla ustreznih rešitev (soglasij med vsemi udeleženimi stranmi) in posledično ne more zagotoviti izvedbe praznika v predvidenem obsegu in s predvidenimi vsebinami.

Sklep: KS Dornberk kot organizator odstopa od izvedbe predvidenega krajevnega Praznika vina in grozdja.

Ad. 6) uradne ure KS Dornberk

Predsednik KS je podal informacijo glede udeležbe krajanov na rednih tedenskih uradnih urah. Veliko stvari se ureja dogovorno na terenu, glede na potrebe in možnosti krajanov. Člani smo bili enotni, da se uradne ure v obliki rednih tedenskih uradnih ur ukinejo. Za obisk krajanov v prostorih KS se bo potrebno predhodno najaviti pri predsedniku KS, ki bo uskladil termin in potrebno zasedbo članov KS če bo le ta potrebna.

Sklep: redne tedenske uradne ure KS Dornberk se ukinejo. Uradne ure so možne le ob predhodni najavi.

Ad. 7) razno: /

Seja je bila zaključena ob 22:15.

Zapisala: Predsednik sveta KS:

Davorina Mrevlje Janko Harej